Κριστίνα Κίρχνερ

Η Κριστίνα Φερνάντες ντε Κίρχνερ (Cristina Elisabet Fernández de Kirchner, ισπανική  προφορά ΔΦΑ: [kɾisˈtina ferˈnandes ðe ˈkiɾʃneɾ] (Κριστίνα Φερνάντες δε Κίρτσνερ) , 1953-) είναι Αργεντινή πολιτικός, αντιπρόεδρος, με πρόεδρο τον Αλμπέρτο Φερνάντες, από τις 10 Δεκεμβρίου 2019. Υπηρέτησε ως πρόεδρος της χώρας από το 2007 ως το 2015 και χήρα του πρώην προέδρου Νέστορ Κίρχνερ. Στις εκλογές της 28ης Οκτωβρίου 2007 η Κριστίνα κατήλθε με το κυβερνών κόμμα "Μέτωπο για τη νίκη".

Αναδείχθηκε νικήτρια στις εκλογές με ποσοστό γύρω στο 45% των ψήφων και με διαφορά 20% από την κύρια αντίπαλό της, αποφεύγοντας έναν δεύτερο γύρο των εκλογών. Είναι η δεύτερη γυναίκα Πρόεδρος της Αργεντινής και η πρώτη εκλεγμένη. Ανέλαβε καθήκοντα στις 10 Δεκεμβρίου του 2007, ενώ το 2011 επανεξελέγη για δεύτερη φορά στο ίδιο αξίωμα και στις εκλογές του 2019 εξελέγη αντιπρόεδρος.

Βιογραφία

Πρώτα χρόνια 
Γεννήθηκε στις 19 Φεβρουαρίου του 1953 στη Λα Πλάτα της επαρχίας Μπουένος Άιρες και σπούδασε Νομικά στο Πανεπιστήμιο της γενέτειράς της. Στη διάρκεια των σπουδών της, γνώρισε το μετέπειτα σύζυγό της, Νέστορ Κίρχνερ και παντρεύτηκαν το 1975.

Πολιτική καριέρα 

Η πολιτική της καριέρα ξεκίνησε όταν έγινε μέλος του Κινήματος της Νεολαίας των Περονιστών. Στη διάρκεια του απολυταρχικού καθεστώτος μαζί με το σύζυγό της δίδαξαν Νομικά στο Ρίο Γκαγιέγος και σταμάτησαν να ασχολούνται με την πολιτική. Η επάνοδός της θα γίνει στα τέλη της δεκαετίας του ' 80, οπότε και εξελέγη βουλευτής στη Σάντα Κρους το 1989, αξίωμα στο οποίο επανεξελέγη το 1993.

Το 1995 εξελέγη γερουσιαστής στο Σάντα Κρους, ενώ το 1997 βουλευτής. Το 2001 επανεξελέγη γερουσιαστής.

Το 2003 συνετέλεσε στην εκλογή του συζύγου της στην προεδρία, καθώς η ίδια ανέλαβε την επικοινωνιακή του εκστρατεία.

Εκλογή στην προεδρία 

Επιβεβαιώνοντας τα προγνωστικά και τις δημοσκοπήσεις έξω από τα εκλογικά τμήματα, η Φερνάντες κέρδισε τις εκλογές από τον πρώτο γύρο με ποσοστό γύρω στο 45% έναντι 23% για την Ελίσα Καρριό και 17% για τον πρώην Υπουργό Οικονομίας, Ρομπέρτο Λαβάνια.

Η θητεία της στην προεδρία ξεκίνησε στις 10 Δεκεμβρίου του 2007.

Επανεξελέγη πρόεδρος για δεύτερη φορά στις γενικές εκλογές του Οκτωβρίου του 2011, ξανά από τον πρώτο γύρο, έχοντας συγκεντρώσει ποσοστό ύψους 54,1%, έναντι 16,6%  του υποψήφιου των Σοσιαλιστών Έρμες Μπίνερ και 11,1% του Ρικάρδο Αλφονσίν, γιου του πρώην προέδρου Ραούλ Αλφονσίν.

Προσωπική ζωή 
Με τον Νέστορ Κίρχνερ απέκτησαν δύο παιδιά, εκ των οποίων το ένα είναι αγόρι και το άλλο είναι κορίτσι.

Η Κίρχνερ είναι διάσημη για την πλούσια γκαρνταρόμπα της. Από τα ΜΜΕ έχει αποκληθεί "Ιμέλντα" (στο ABC news).

Υγεία 
Στις αρχές του 2012 υποβλήθηκε σε επέμβαση για καρκίνο του θυρεοειδούς, ο οποίος είχε διαγνωστεί λίγο μετά την έναρξη της δεύτερης θητείας στην προεδρία. Μάλιστα, ο πρόεδρος της Βενεζουέλας Ούγκο Τσάβες, ο οποίος είχε διαγνωστεί πως έπασχε και αυτός από καρκίνο, αναρωτήθηκε δημόσια «μήπως οι ΗΠΑ έχουν αναπτύξει μυστική τεχνολογία που προκαλεί καρκίνο στους αριστερούς ηγέτες της Λατινικής Αμερικής;», καθώς εκτός από αυτούς τους δύο σε θεραπεία για καρκίνο είχαν υποβληθεί ο πρόεδρος της Παραγουάης Φερνάντο Λούγο, η πρόεδρος της Βραζιλίας Ντίλμα Ρούσεφ καθώς και ο προκάτοχός της Λουίς Ινάσιο Λούλα ντα Σίλβα. Η επέμβαση της Φερνάντες υπήρξε επιτυχής, ενώ λίγες ημέρες αργότερα ανακοινώθηκε πως τελικά προέκυψε, από τις εργαστηριακές εξετάσεις, πως ο αδένας που αφαιρέθηκε δεν περιείχε ποτέ καρκινικά κύτταρα.

Στις 5 Οκτωβρίου 2013 οι γιατροί συμβούλεψαν τη Φερνάντες να ξεκουραστεί για έναν μήνα, καθώς βρέθηκε αίμα στον εγκέφαλό της, εξαιτίας τραυματισμού στο κεφάλι που η ίδια είχε υποστεί στις 12 Αυγούστου 2013. 
Η πρόεδρος επανεισήχθη στο νοσοκομείο και υποβλήθηκε σε επιτυχή επέμβαση στις 8 Οκτωβρίου για την αφαίρεση θρόμβου που κάλυπτε τον εγκέφαλό της. Την περίοδο νοσηλείας της την αναπλήρωνε στα καθήκοντά της ο αντιπρόεδρος, Αμάδο Μπούντου.

Αντιπροεδρία 
Η Φερνάντες εξελέγη Αντιπρόεδρος της Αργεντινής, στο πλευρό του εκλεγμένου προέδρου Αλμπέρτο Φερνάντες τον Οκτώβριο του 2019. Η ορκωμοσία τους έγινε στις 10 Δεκεμβρίου.

Απόπειρα δολοφονίας
Την 1η Σεπτεμβρίου 2022 εκδηλώθηκε αποτυχημένη απόπειρα δολοφονίας εναντίον της αντιπροέδρου Κίρχνερ από έναν 35χρονο άντρα με καταγωγή από τη Βραζιλία έξω από την επίσημη κατοικία της στη Ρικολέτα του Μπουένος Άυρες. Κατά την απόπειρα πυροβολισμού, το όπλο έπαθε εμπλοκή και δεν εκπυρσοκρότησε. Ο δράστης συνελήφθη επί τόπου.

Η επίθεση έλαβε χώρα ενώ η αντιπρόεδρος δεχόταν τους χαιρετισμούς οπαδών της σε μια μικρή συγκέντρωση έξω από την επίσημη κατοικία της.

Παραπομπές

Εξωτερικοί σύνδεσμοι 

 Επίσημη σελίδα της Κριστίνας Φερνάντες
  Γερουσία της Αργεντινής

Πρόεδροι της Αργεντινής
Αντιπρόεδροι της Αργεντινής
Ηγέτες εν ενεργεία